নেটি স্টিভেনস
নেটি মারিয়া স্টিভেনস (ইংরেজি: Nettie Maria Stevens, ৭ই জুলাই, ১৮৬১ – ৪ঠা মে, ১৯১২) একজন মার্কিন বংশাণুবিজ্ঞানী যিনি যৌন ক্রোমোজোম আবিষ্কার করেন। ১৯০০ সালে গ্রেগর মেন্ডেলের বংশগতিবিজ্ঞান বিষয়ক গবেষণাপত্রটি পুনরাবিষ্কারের কয়েক বছর পরে ১৯০৫ সালে স্টিভেনস লক্ষ্য করেন যে পুং কালো গুবরে পোকার শূককীটগুলি (মিলওয়ার্ম) দুই ধরনের শুক্রাণু উৎপাদন করে; একটি বৃহৎ ক্রোমজোমবিশিষ্ট ও অপরটি ক্ষুদ্র ক্রোমোজোমবিশিষ্ট। যখন বৃহৎ ক্রোমোজোমবিশিষ্ট শুক্রাণুটি কোনও ডিম্বাণুকে নিষিক্ত করে, তখন স্ত্রী সন্তান উৎপাদিত হয়; অন্যদিক ক্ষুদ্র ক্রোমোজোমবিশিষ্ট শুক্রাণুটি ডিম্বাণু নিষিক্ত করলে পুং সন্তান জন্ম নেয়। তিনি যে ক্রোমোজোম জোড়টি নিয়ে গবেষণা করেন, সেটি পরবর্তীতে এক্স ও ওয়াই ক্রোমোজোম হিসেবে পরিচিতি লাভ করে।